Meddelelse om indledning af en antisubsidieprocedure vedrørende importen af sengelinned af bomuld med oprindelse i Indien

(2002/C 316/04)

Kommissionen har modtaget en klage i henhold til artikel 10 i Rådets forordning (EF) nr. 2026/97(1), senest ændret ved Rådets forordning (EF) nr. 1973/2002(2) (i det følgende benævnt "grundforordningen"), hvori det hævdes, at der ydes subsidier til sengelinned af bomuld med oprindelse i Indien (i det følgende benævnt "det pågældende land"), hvorved EF-erhvervsgrenen forvoldes væsentlig skade.

1. Klage

Klagen blev indgivet den 4. november 2002 af Committee of the Cotton and Allied Textile Industries of the European Community (Eurocoton) (i det følge benævnt "klageren") på vegne af producenter, der tegner sig for en væsentlig del, i dette tilfælde mere end 25 %, af den samlede EF-produktion af sengelinned af bomuld.

2. Vare

Den vare, der påstås at være subsidieret, er bleget, farvet eller trykt sengelinned af rent bomuld eller af en blanding af bomuld og kemofibre eller hør (hvor hør ikke er det dominerende materiale) med oprindelse i Indien (i det følgende benævnt "den pågældende vare"), som i øjeblikket tariferes under KN-kode ex 6302 21 00, ex 6302 22 90, ex 6302 31 10, ex 6302 31 90 og ex 6302 32 90. Disse KN-koder angives blot til orientering.

3. Påstand om subsidiering

Det påstås, at den indiske stat har ydet en række subsidier til indiske producenter af den pågældende vare. Disse påståede subsidier er ydet i form af fordele for producenter i ekportforarbejdningszoner/eksportorienterede virksomheder; advance licence - advance release orders scheme (/ordningen med forudgående licenser og forudgående frigivelse); toldgodtgørelsesordningen; indkomstskattefritagelse og eksportfremmeordningen for kapitalgoder.

Det anslås, at de samlede subsidier er betydelige.

Det hævdes, at ovennævnte ordninger er subsidier, idet de omfatter et finansielt bidrag fra den indiske stat, hvorved modtagerne, dvs. eksportører/producenter af sengelinned af bomuld, opnår en fordel. Det påstås, at subsidierne er betinget af eksportresultatet, og derfor er specifikke og udligningsberettigede, eller at de på anden måde er specifikke og udligningsberettigede.

4. Påstand om skade

Klageren har forelagt beviser for, at importen af den pågældende vare fra Indien er stor.

Det hævdes, at mængden af og priserne på den pågældende importerede vare bl.a. har haft en negativ indvirkning på EF-erhvervsgrenens salgsmængde og priser, hvilket har haft betydelige negative følger for EF-erhvervsgrenens samlede resultater og finansielle situation.

5. Fremgangsmåde

Kommissionen har efter høring af det rådgivende udvalg fastslået, at klagen er indgivet af eller på vegne af EF-erhvervsgrenen, og at der foreligger tilstrækkelige beviser til at begrunde indledningen af en procedure, og den iværksætter derfor en undersøgelse i henhold til artikel 10 i grundforordningen.

5.1. Procedure for fastsættelse af subsidier og skade

Det vil fremgå af undersøgelsen, om der er ydet subsidier til den i punkt 2 omhandlede vare med oprindelse i Indien, og om dette har forvoldt skade.

a) Stikprøver

I betragtning af det tilsyneladende store antal parter, der er involveret i denne procedure, kan Kommissionen i medfør af artikel 27 i grundforordningen beslutte at anvende stikprøver.

i) Stikprøve af eksportører og producenter

For at give Kommissionen mulighed for at afgøre, om det er nødvendigt at anvende stikprøver og i bekræftende fald udtage en stikprøve, anmodes alle eksportører og producenter eller deres repræsentanter om at give sig til kende og meddele Kommissionen følgende oplysninger om deres selskab eller selskaber inden for den frist, der er fastsat i punkt 6 b) i) i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- omsætningen i lokal valuta og mængden i tons af den pågældende vare, der er solgt til eksport til samtlige lande i perioden fra den 1. oktober 2001 til den 30. september 2002

- omsætningen i lokal valuta og mængden i tons af den pågældende vare, der er solgt til eksport til EF i perioden fra den 1. oktober 2001 til den 30. september 2002

- en kopi af tilmeldingsblanket samt medlemsbevis udstedt af "The Cotton Textiles Export Promotion Council"

- omsætningen i lokal valuta og mængden i tons af den pågældende vare, der er solgt på hjemmemarkedet i perioden fra den 1. oktober 2001 til den 30. september 2002

- om selskabet påtænker at anmode om en individuel margen (kun producenter kan gøre krav på en individuel margen)

- nøjagtig angivelse af selskabets aktiviteter med hensyn til fremstillingen af den pågældende vare

- antallet af ansatte, der er involveret i fremstillingen af den pågældende vare

- navnene på alle forretningsmæssigt forbundne selskaber(3), der er involveret i produktion og/eller salg (på eksport- og/eller hjemmemarkedet) af den pågældende vare, samt udførlig beskrivelse af deres aktiviteter

- andre relevante oplysninger, som kan være nyttige for Kommissionen ved udvælgelse af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen

- en angivelse af, hvorvidt selskabet er anerkendt som en eksportorienteret virksomhed

- en angivelse af, hvorvidt selskabet er etableret i en eksportforarbejdningszone.

Kommissionen vil endvidere kontakte myndighederne i eksportlandet og alle kendte sammenslutninger af eksportører og producenter for at indhente de oplysninger, som den har brug for med henblik på at udvælge stikprøven af eksportører og producenter.

ii) Stikprøve af importører

For at gøre det muligt for Kommissionen at afgøre, om det er nødvendigt at udtage stikprøve og i bekræftende fald at udtage en stikprøve, anmodes alle importører eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6 b) i) i denne meddelelse:

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i EUR i perioden fra den 1. oktober 2001 til den 30. september 2002

- det samlede antal ansatte

- selskabets nøjagtige aktiviteter med hensyn til den pågældende vare

- mængden i tons og værdien i EUR af importen til og videresalget på EF-markedet af den pågældende vare med oprindelse i Indien i perioden fra den 1. oktober 2001 til den 30. september 2002

- navnene på alle forretningsmæssigt forbundne selskaber(4), der er involveret i produktion og/eller salg (på eksport- og/eller hjemmemarkedet) af den pågældende vare, samt udførlig beskrivelse af deres aktiviteter

- andre relevante oplysninger, som kan være nyttige for Kommissionen ved udvælgelse af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

Kommissionen vil desuden kontakte alle kendte sammenslutninger af importører for at indhente de oplysninger, som den anser for nødvendige for at udvælge stikprøven af importører.

iii) Stikprøve af EF-producenter

I betragtning af det store antal EF-producenter, som støtter anmodningen, har Kommissionen til hensigt at undersøge den skade, der er forvoldt EF-erhvervsgrenen, ved anvendelse af stikprøve.

For at gøre det muligt for Kommissionen at udtage en stikprøve anmodes alle EF-producenter om at afgive følgende oplysninger om deres selskab eller selskaber inden for den frist, der er fastsat i denne meddelelses punkt 6 b) i):

- navn, adresse, e-post-adresse, telefon-, fax- og/eller telexnummer samt kontaktperson

- selskabets samlede omsætning i EUR i perioden fra den 1. oktober 2001 til den 30. september 2002

- selskabets nøjagtige aktiviteter med hensyn til produktionen af den pågældende vare

- værdien i EUR af salget af den pågældende vare på EF-markedet i perioden fra den 1. oktober 2001 til den 30. september 2002

- mængden i tons af salget af den pågældende vare på EF-markedet i perioden fra den 1. oktober 2001 til den 30. september 2002

- mængden i tons af produktionen af den pågældende vare i perioden fra den 1. oktober 2001 til den 30. september 2002

- navnene på alle forretningsmæssigt forbundne selskaber(5), der er involveret i produktion og/eller salg af den pågældende vare, samt udførlig beskrivelse af deres aktiviteter

- andre relevante oplysninger, som kan være nyttige for Kommissionen ved udvælgelse af stikprøven

- en angivelse af, hvorvidt selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

iv) Endelig udvælgelse af stikprøven

Alle interesserede parter, der ønsker at afgive relevante oplysninger vedrørende udvælgelsen af stikprøven, skal gøre dette inden for den frist, der er fastsat i denne meddelelses punkt 6 b) ii).

Kommissionen agter at foretage den endelige udvælgelse af stikprøven, når den har hørt de berørte parter, der har erklæret sig rede til at indgå deri.

Selskaber, som indgår i stikprøven, skal besvare et spørgeskema inden for den frist, der er fastsat i punkt 6 b) iii) i denne meddelelse, og skal samarbejde i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger, jf. artikel 27, stk. 4, og artikel 28 i grundforordningen.

b) Spørgeskema

Med henblik på at indhente de oplysninger, som Kommissionen anser for nødvendige til sin undersøgelse, sender den spørgeskemaer til EF-erhvervsgrenen og alle producentsammenslutninger i EF, til de eksportører/producenter i Indien, der indgår i stikprøven, og alle sammenslutninger af eksportører/producenter, til de importører, der indgår i stikprøven, og alle importørsammenslutninger, der er nævnt i klagen, og til myndighederne i Indien.

Eksportører og producenter i Indien, som anmoder om en individuel margen med henblik på anvendelse af artikel 27, stk. 3, og artikel 15, stk. 3, i grundforordningen, skal indgive et udfyldt spørgeskema inden for den frist, der er fastsat i punkt 6 a) ii) i denne meddelelse. De skal derfor anmode om et spørgeskema inden for den frist, der er fastsat i punkt 6 a) i) i denne meddelelse. De pågældende parter bør imidlertid være opmærksomme på, at Kommissionen, i tilfælde af at der anvendes stikprøver af eksportører og producenter, kan beslutte ikke at udregne en individuel margen for dem, hvis antallet af eksportører og producenter er så omfattende, at en individuel behandling vil være urimelig byrdefuld og hindre, at undersøgelsen afsluttes rettidigt.

c) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, indgive andre oplysninger end besvarelserne af spørgeskemaerne og fremlægge dokumentation herfor. Oplysninger og dokumentation skal være Kommissionen i hænde inden for den frist, der er fastsat i punkt 6 a) ii) i denne meddelelse.

Kommissionen kan desuden høre interesserede parter, hvis de indgiver en anmodning, hvoraf det fremgår, at der er særlige årsager til, at de bør høres. Denne anmodning skal indgives inden for den frist, der er fastsat i punkt 6 a) iii) i denne meddelelse.

5.2. Procedure for vurdering af EF's interesser

Hvis påstanden om, at der ydes subsidier og derved forvoldes skade, bekræftes, vil der i overensstemmelse med artikel 31 i grundforordningen blive truffet afgørelse om, hvorvidt det vil være i strid med EF's interesser at indføre antisubsidieforanstaltninger. EF-erhvervsgrenen, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og stille oplysninger til rådighed for Kommissionen inden for den generelle frist, der er fastsat i denne meddelelses punkt 6 a) ii), hvis de dokumenterer, at der er en objektiv forbindelse mellem deres aktiviteter og den pågældende vare. Parter, der har reageret som angivet i foregående sætning, kan anmode om at blive hørt med angivelse af, hvilke særlige grunde der er til, at de bør høres, inden for den frist, der er fastsat i punkt 6 a) iii) i denne meddelelse. Det skal bemærkes, at der kun tages hensyn til oplysninger indgivet i henhold til artikel 31, hvis oplysningerne er behørigt dokumenterede ved indgivelsen heraf.

6. Frister

a) Generel frist

i) For at anmode om et spørgeskema

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For at parterne kan give sig til kende, indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaer eller alle andre oplysninger senest 40 dage regnet fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Opmærksomheden henledes på, at udøvelsen af de fleste proceduremæssige rettigheder, som er fastlagt i grundforordningen, afhænger af, at den berørte part giver sig til kende inden for den nævnte frist.

Selskaber, der er udvalgt til at indgå i en stikprøve, skal indgive besvarelser af spørgeskemaet inden for den frist, der er fastsat i punkt 6 b) iii) i denne meddelelse.

iii) Høringer

Interesserede parter kan også anmode om at blive hørt af Kommissionen inden for samme frist på 40 dage.

b) Særlige frister for stikprøven

i) Alle oplysninger, der er omhandlet i punkt 5.1 a) i), 5.1 a) ii) og 5.1 a) iii), skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at konsultere de berørte parter om den endelige udvælgelse inden for 21 dage fra offentliggørelsen af denne meddelelse i De Europæiske Fællesskabers Tidende.

ii) Alle andre oplysninger, der er relevante for udvælgelsen af stikprøven, jf. punkt 5.1 a) iv), skal være Kommissionen i hænde senest 21 dage efter offentliggørelsen af denne meddelelse i De Europæiske Fællesskabers Tidende.

iii) Besvarelserne af spørgeskemaer fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

7. Skriftlige bemærkninger, besvarelser af spørgeskemaer og korrespondance

Alle redegørelser og anmodninger fra interesserede parter fremsættes skriftligt (ikke i elektronisk format, medmindre andet er angivet) med angivelse af den pågældende parts navn, adresse, e-post-adresse, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B

Kontor J-79 5/16 B - 1049 Bruxelles Fax (32-2) 295 65 05 Telex COMEU B 21877.

8. Manglende samarbejdsvilje

Hvis en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 28 i grundforordningen.

Hvis det konstateres, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

9. Tidsplan for undersøgelsen

Undersøgelsen vil i henhold til artikel 11, stk. 9, i grundforordningen blive afsluttet senest 13 måneder efter offentliggørelsen af denne meddelelse i De Europæiske Fællesskabers Tidende. I henhold til artikel 12, stk. 1, i grundforordningen kan der indføres midlertidige foranstaltninger senest ni måneder efter offentliggørelsen af denne meddelelse i De Europæiske Fællesskabers Tidende.

(1) EFT L 288 af 21.10.1997, s. 1.

(2) EFT L 305 af 7.11.2002, s. 4.

(3) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(4) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).

(5) Udtrykket forretningsmæssigt forbundne selskaber er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).